**Работник, паднал от височина**

1. **Обстоятелства:**

Пострадалият работник е трябвало да извърши довършителни строителни работи в апартамент на управителя на дружеството, в което работи. Жилището се намира на шестия етаж на сграда. Служителят се обажда по телефон на свои колеги, че има нужда от помощ, поради факта, че е бил сам в апартамента. Негов колега пристига, но когато влиза в жилището, не открива пострадалия и поглеждайки през терасата вижда, че той лежи на земята. Работникът е паднал от около 20 м височина, като е бил стъпил на декоративен корниз, монтиран към прозоречен отвор. В ръцете на падналия работник е имало ролетка и молив, като има съмнение, че същият е свалял размер за липсваща подпрозоречна дъска, което се вижда от надрасканото с молив около прозореца.

**Причини за злополуката, нарушени нормативните актове и лица, допуснали нарушения:**

**II. Нарушения, допуснати от работодателя, собственик на уредбата:**

1. Преди започването на строително-монтажните работи и до момента на настъпване на злополуката работодателят не е извършил оценка на риска, обхващаща всички етапи на договореното строителство, избора на работно оборудване и параметрите на работната среда, включително работа на височина, в нарушение на чл. 15, ал. 1 от Наредба № 2 от 22.03.2004 г. за минималните изисквания за здравословни и безопасни условия на труд при извършване на строителни и монтажни работи, обн. ДВ бр.37 от 2004г, изм. ДВ бр.102 от 2006 г.

2. От представената застрахователна полица за риска “Трудова злополука” се констатира, че работодателят не е застраховал пострадалото лице, подлежащо на задължително застраховане за риска “трудова злополука”, в нарушение на чл.52, ал. 1, от Закон за здравословни и безопасни условия на труд, обн. в ДВ бр. 124 от 1997 г., посл. изм. в ДВ бр.15 от 2013 г., във връзка с чл.2, ал.1 от Наредба за задължително застраховане на работниците и служителите за риска “трудова злополука”, обн. в ДВ бр.15 от 2006 г., посл. изм. ДВ. бр.5 от 2010 г.

3. Работодателят не е разработил и утвърдил инструкция за безопасна работа на височина, в нарушение на чл.277, ал.1 от КТ.

**III. Предприети мерки:**

За отстраняване на констатираното нарушение в т.1 е съставен АУАН.

Дадени са предписания за всяко констатирано нарушение.

Поради съмнение в достоверността на положените подписи в книгата за инструктаж на работното място е подаден сигнал до съответната районна прокуратура.